**Ενημερωτικό Δελτίο προς τους Γονείς**

Σεπτέμβριος 2020

Αγαπητοί γονείς/κηδεμόνες,

Με την ευκαιρία της έναρξης των μαθημάτων ευχόμαστε σε όλους εσάς καλή και δημιουργική χρονιά. Επικοινωνούμε μαζί σας για να σας πληροφορήσουμε για μια σειρά από θέματα που θεωρούμε σημαντικά για την εύρυθμη λειτουργία της σχολικής μας μονάδας και για τα οποία απαιτείται η δική σας συνεργασία.

**Α. Οργάνωση του σχολείου**

Η έναρξη της νέας σχολικής χρονιάς και η φοίτηση των μαθητών/ριών θα γίνει με την αυστηρή εφαρμογή των Υγειονομικών Πρωτοκόλλων, στο πλαίσιο των μέτρων πρόληψης και προφύλαξης που λαμβάνονται για την αντιμετώπιση της πανδημίας από τον νέο Κορωνοϊό (COVID-19).

* Έχει γίνει διαρρύθμιση των σχολικών τάξεων και των σχολικών χώρων, ώστε να μεγιστοποιείται η απόσταση μεταξύ των παιδιών στο πλαίσιο του εφικτού και στη βάση των οδηγιών των Υγειονομικών Πρωτοκόλλων.
* Έχουν τοποθετηθεί οι σχετικοί μηχανισμοί διανομής αντισηπτικού υγρού σε όλες τις αίθουσες που θα γίνεται μάθημα, υγρό σαπούνι και χαρτοπετσέτες στις τουαλέτες, σχετικές σημάνσεις για την τήρηση αποστάσεων σε εσωτερικούς και εξωτερικούς χώρους.
* Κατά την πρώτη μέρα προσέλευσης των μαθητών/τριών στο σχολείο, έγινε ενδελεχής ενημέρωση τους από τους/τις εκπαιδευτικούς σχετικά με τα Υγειονομικά Πρωτόκολλα (τήρηση μέτρων αποστασιοποίησης, πλύσιμο χεριών/συχνή χρήση αντισηπτικού, μη χρήση αντικειμένων που ανήκουν σε άλλους, εξηγήσεις για τον νέο τρόπο λειτουργίας του σχολείου και διεξαγωγής των μαθημάτων, οδηγίες συμπεριφοράς στους εξωτερικούς χώρους, οδηγίες για την άφιξη και αποχώρηση από το σχολείο, για τα διαλείμματα κ.λπ.).

**Θερμομέτρηση**

Το πρωί, πριν ξεκινήσετε για το σχολείο, σύμφωνα με το Υγειονομικό Πρωτόκολλο για τα δημοτικά σχολεία, θα πρέπει να κάνετε θερμομέτρηση του παιδιού σας. Στην περίπτωση που έχει πυρετό, δε θα το φέρνετε στο σχολείο και θα επικοινωνείτε με τον γιατρό σας.

**Προσέλευση παιδιών στο σχολείο**

Η προσέλευση όλων των παιδιών αρχίζει στις 07:30 π.μ. και όχι νωρίτερα, για σκοπούς σωστής τήρησης των Υγειονομικών Πρωτοκόλλων και επιτήρησης. **Τα κάγκελα του σχολείου θα είναι κλειδωμένα μέχρι και τις 7:30. Κανένα παιδί δε θα μπορεί να εισέλθει στον χώρο του σχολείου πριν τις 7:30.**

Η προσέλευση ολοκληρώνεται στις **07:45 π.μ.**

**Οι γονείς/κηδεμόνες δεν προσέρχονται σε καμία περίπτωση στον χώρο του σχολείου ούτε κατά την προσέλευση ούτε κατά την αποχώρηση των παιδιών.**

**Αποχώρηση παιδιών από το σχολείο**

Τα παιδιά θα οδηγούνται από τον/την εκπαιδευτικό τους, με ασφάλεια και τηρώντας τις αποστάσεις στην έξοδο του σχολείου.

Αν κάποιο παιδί χρειαστεί να εγκαταλείψει το σχολείο κατά τη διάρκεια των μαθημάτων, τότε πρέπει ο γονέας ή κηδεμόνας του να επικοινωνήσει με τη Γραμματεία του Σχολείου, θα του παραδοθεί το παιδί στην είσοδο και θα αποχωρήσει αφού υπογράψει το Δελτίο Αποχώρησης Μαθητή/Μαθήτριας.

**Αίθουσα διδασκαλίας**

* Το κάθε παιδί έχει το δικό του θρανίο και καρέκλα, τα οποία χρησιµοποιεί καθημερινά και για όλη τη διάρκεια των µαθηµάτων. Τα παιδιά δεν επιτρέπεται να χρησιμοποιούν θρανίο ή καρέκλα άλλου συµµαθητή/συµµαθήτριάς τους. Κάθε μαθητής/μαθήτρια παραμένει στο θρανίο του/της κατά τη διάρκεια της διδασκαλίας.
* Συστήνεται τα παιδιά να έχουν μαζί τους χαρτομάντιλα, υγρομάντιλα και αντισηπτικά για να μην μετακινούνται από τη θέση τους.
* Η χρήση μάσκας από τα παιδιά είναι προαιρετική.
* Κάθε παιδί χρησιμοποιεί μόνο τα δικά του υλικά και προσωπικά αντικείμενα (μολύβια, χρωματιστά, ρίγα, κασετίνα, βιβλία, τετράδια κ.λπ.). Δεν επιτρέπεται η χρήση αντικειμένων που χρησιμοποιούνται από άλλους/άλλες.

**Διάλειμμα**

Έχουν δημιουργηθεί διακριτοί χώροι για τα διάφορα τμήματα. Κατά το διάλειμμα διατηρούνται τα μέτρα φυσικής και κοινωνικής αποστασιοποίησης.

Με το τέλος του διαλείμματος και πριν από την είσοδο των μαθητών/ριών στις αίθουσες/χώρους διδασκαλίας, θα γίνεται απολύμανση των χεριών με το αντισηπτικό που υπάρχει στην τάξη ή με το ανάλογο ατομικό αντισηπτικό που θα έχει το κάθε παιδί.

**Κυλικείο**

Το κυλικείο λειτουργεί στη βάση των σχετικών Υγειονομικών Πρωτοκόλλων. Όλα τα αρτοποιητικά είδη και τα σάντουιτς είναι κλειστά σε ατομικές συσκευασίες.

**Επισκέψεις στον χώρο του Σχολείου**

**Δε θα πραγματοποιούνται οι επισκέψεις γονέων.**

**Κανένας/καμία γονέας/κηδεμόνας δεν εισέρχεται στον χώρο του σχολείου. Οποιαδήποτε επικοινωνία με εκπαιδευτικούς γίνεται τηλεφωνικώς (τηλ. 25694190).**

**Παρουσίαση συμπτωμάτων**

Σε περίπτωση που παιδί παρουσιάσει συμπτώματα λοίμωξης του αναπνευστικού συστήματος (βήχα, ρινική καταρροή κ.λπ.) ή/και πυρετό τότε παραμένει υποχρεωτικά στο σπίτι. Το οικείο περιβάλλον (γονείς/κηδεμόνες) προβαίνει αμέσως σε επικοινωνία με τον/την προσωπικό ιατρό/παιδίατρο και ενημερώνει τη Διεύθυνση του σχολείου, προκειμένου να προβεί σε όλα τα απαραίτητα προβλεπόμενα μέτρα, τα οποία καθορίζονται από τα πρωτόκολλα που ισχύουν για αυτά τα θέματα.

Οι γονείς/κηδεμόνες καθίστανται υπεύθυνοι για τη θερμομέτρηση και τον καθημερινό έλεγχο τυχόν συμπτωμάτων των παιδιών, πριν την αναχώρησή τους από το σπίτι.

Στο σχολείο υπάρχει ειδικό θερμόμετρο για δειγματοληπτική θερμομέτρηση των μαθητών/ριών σε διαφορετική ομάδα μαθητών/ριών κάθε ημέρα, καθώς και για θερμομέτρηση σε περίπτωση παρουσίασης πυρετού.

Σε περίπτωση επιβεβαιωμένου κρούσματος στη σχολική μονάδα, ενεργοποιούνται οι μηχανισμοί του Υπουργείου Υγείας για τις περαιτέρω δέουσες ενέργειες, σύμφωνα με τα ισχύοντα πρωτόκολλα.

**Διαχείριση ύποπτου κρούσματος από άτομο που αναπτύσσει συμπτώματα κορωνοϊού κατά τη διάρκεια της παραμονής στο σχολείο:**

1. Τοποθέτηση απλής χειρουργικής μάσκας στο ύποπτο κρούσμα.
2. Aν πρόκειται για μαθητή/μαθήτρια, απομόνωση σε ειδική αίθουσα που έχει καθοριστεί εκ των προτέρων μέχρι την παραλαβή του/της από τη σχολική μονάδα από τους γονείς/κηδεμόνες.

**Β. Άλλα σημαντικά θέματα για την εύρυθμη λειτουργία της σχολικής μονάδας**

* **Ιστοσελίδα σχολείου:**

Στο πλαίσιο της καλύτερης επικοινωνίας σχολείου και οικογένειας και για την άμεση ενημέρωσή σας για διάφορα θέματα που αφορούν στο σχολείο, μπορείτε να επισκέπτεστε την ιστοσελίδα του σχολείου μας στη διεύθυνση http://dim-kato-polemidia2-lem.schools.ac.cy/

* **Απουσίες μαθητών:**

Η φοίτηση των παιδιών στο σχολείο είναι υποχρεωτική και ρυθμίζεται από σχετική νομοθεσία. Τονίζεται ότι το σχολείο θα πρέπει να ενημερώνεται τηλεφωνικώς για ενδεχόμενη απουσία των παιδιών σας από την προηγούμενη μέρα ή το πρωί της ημέρας που θα απουσιάζουν μέχρι τις ( 8:00 π.μ). Με την επιστροφή του παιδιού στο σχολείο θα πρέπει να προσκομίζετε το «Δελτίο Απουσίας Μαθητή/Μαθήτριας».

Για πολυήμερες απουσίες για λόγους υγείας **απαιτείται η προσκόμιση πιστοποιητικού γιατρού.**

* **Ατομική καθαριότητα – Εμφάνιση- Στολή:**

Τα παιδιά πρέπει να έρχονται στο σχολείο καθαρά και συγυρισμένα, φορώντας τη στολή τους. Απαραίτητο είναι επίσης να φορούν τη στολή της Φυσικής Αγωγής όταν έχουν στο πρόγραμμά τους το μάθημα.

Υπενθυμίζουμε τη στολή αναλυτικά:

**ΜΑΘΗΤΙΚΗ ΣΤΟΛΗ:**

|  |  |
| --- | --- |
| **ΚΑΘΗΜΕΡΙΝΗ ΣΤΟΛΗ** | |
| **ΑΓΟΡΙΑ** | **ΚΟΡΙΤΣΙΑ** |
| * Γκρίζο μακρύ παντελόνι (κοντό ή μακρύ) * Άσπρη φανέλα ή πουκάμισο * Μπλε τρικό * Μπλε μπουφάν * Μαύρα ή αθλητικά παπούτσια χρώματος της στολής του σχολείου (ισχύει για αγόρια και κορίτσια) | * Μπλε φούστα * Άσπρη φανέλα ή πουκάμισο * Μπλε τρικό * Μπλε μπουφάν * Μαύρα ή αθλητικά παπούτσια χρώματος της στολής του σχολείου (ισχύει για αγόρια και κορίτσια) |
| **ΕΠΙΣΗΜΗ ΣΤΟΛΗ** | |
| **ΑΓΟΡΙΑ** | **ΚΟΡΙΤΣΙΑ** |
| * Γκρίζο μακρύ παντελόνι * Άσπρο πουκάμισο * Μπλε τρικό * Μπλε μπουφάν * Μαύρα Παπούτσια * Μπλε γραβάτα | * Μπλε φούστα * Άσπρο πουκάμισο * Μπλε τρικό * Μπλε μπουφάν * Μαύρα παπούτσια * Μπλε κορδέλα |
| **ΣΤΟΛΗ ΓΥΜΝΑΣΤΙΚΗΣ** | |
| **ΑΓΟΡΙΑ** | **ΚΟΡΙΤΣΙΑ** |
| Μπλε ή μαύρο αθλητικό Παντελονάκι  Άσπρη φανέλα  Γκρίζες φόρμες  Παπούτσια αθλητικά χρώματος της στολής του σχολείου. | Μπλε ή μαύρο αθλητικό Παντελονάκι  Άσπρη φανέλα  Γκρίζες φόρμες  Παπούτσια αθλητικά χρώματος της στολής του σχολείου. |

-Τον χειμώνα οι μαθητές και οι μαθήτριες μπορούν να φορούν γκρίζες σχολικές φόρμες.

-Στις περιπτώσεις κοινού εκκλησιασμού, επίσημων εορτασμών και τελετών να χρησιμοποιείται η επίσημη στολή.

* **Ασφάλεια προσωπικών αντικειμένων**

Οι μαθητές/μαθήτριες δεν ενδείκνυται να φορούν στο σχολείο ρολόγια μεγάλης αξίας και κοσμήματα, για ευνόητους λόγους. Σημειώνεται ότι, σε περίπτωση απώλειάς τους, το σχολείο δε φέρει καμία ευθύνη. Παράλληλα, και κυρίως για λόγους ασφάλειας των ίδιων των μαθητών/τριών, συστήνεται να μη φορούν οποιοδήποτε κόσμημα/στολίδι ούτε καν ρολόγια. Σε περίπτωση που, παρά τις συστάσεις εκ μέρους του σχολείου, μαθητές/τριες εξακολουθούν να φορούν κοσμήματα/στολίδια/ρολόγια την ημέρα που έχουν Φυσική Αγωγή, θα πρέπει, κατά τη διάρκεια του συγκεκριμένου μαθήματος, να τα παραδίδουν στον/στην εκπαιδευτικό που διδάσκει το μάθημα για να τους τα φυλάσσει.

* ***Φάκελος επικοινωνίας:***

Στο σχολείο μας λειτουργεί σύστημα επικοινωνίας μαζί σας με ειδικό φάκελο. Μέσω του φακέλου αυτού θα ενημερώνεστε για θέματα που αφορούν τη γενική λειτουργία της σχολικής μονάδας αλλά και το παιδί σας ειδικότερα. Παράλληλα θα μπορείτε να χρησιμοποιείτε τον φάκελο αυτό για να κοινοποιήσετε οποιοδήποτε θέμα προς τον/την εκπαιδευτικό της τάξης ή τη διεύθυνση του σχολείου. Παρακαλούμε να τον ελέγχετε καθημερινά και να αποφεύγεται η χρήση του για φύλαξη άλλων φυλλαδίων ή εργασιών των παιδιών. Στον φάκελο επικοινωνίας των παιδιών θα βρείτε επίσης έντυπα που αφορούν τη λειτουργία του σχολείου και τα οποία καλείστε να συμπληρώσετε. Θα σας παρακαλούσαμε όπως συμπληρώνετε εγκαίρως τα όποια έντυπα και τα αποστέλλετε το συντομότερο στο σχολείο,

* **Κινητά τηλέφωνα**

Υπενθυμίζεται ότι απαγορεύεται η μεταφορά κινητού τηλεφώνου στα σχολεία Δημοτικής Εκπαίδευσης από τους/τις μαθητές/μαθήτριες.

**Αγαπητοί γονείς,**

**Η λειτουργία των δημοτικών σχολείων, υπό τις συνθήκες της επιδημίας του Κορωνοϊού SARS-CoV-2 (COVID-19) στην Κύπρο, γίνεται σε κατάλληλες, ελεγχόμενες και προσεγμένες συνθήκες ασφάλειας και υγείας, έτσι ώστε να εξαλειφθεί ή/και να μειωθεί, στον μέγιστο δυνατό βαθμό, ο κίνδυνος εξάπλωσης του ιού τόσο για τους/τις μαθητές/μαθήτριες όσο και για τους/τις εργαζόμενους/ες στα σχολεία (εκπαιδευτικούς και άλλο προσωπικό) και κατά συνέπεια για το κοινωνικό σύνολο (γονείς/κηδεμόνες κ.ά.).**

**Το σχολείο θα καταβάλει κάθε δυνατή προσπάθεια για την τήρηση των μέτρων όπως αυτά καθορίζονται από τα εκάστοτε υγειονομικά πρωτόκολλα. Παρακαλούμε θερμά, για το καλό όλων, να συνεργαστείτε μαζί μας και να εφαρμόσετε πιστά τις οδηγίες των υγειονομικών πρωτοκόλλων και τους κανονισμούς λειτουργίας των σχολείων.**

Σας ευχαριστούμε εκ των προτέρων για τη συνεργασία.

Η Διεύθυνση και το προσωπικό του σχολείου.